Tweekoppige slang nou by uShaka te sienDie tweekoppige slang is nou by uShaka Marine World te sien. (Foto: Saambr/Facebook) Die tweekoppige slang wat onlangs in KwaZulu-Natal aangetref is, het ŉ nuwe tuiste by uShaka Marine World in Durban gekry. Nuuskieriges kan hom ook nou hier gaan bekyk. Benewens die nuwe tuiste het dié seldsame slang ook ŉ nuwe naam gekry – Jean-Claude “von Egg-eater”. Die Suid-Afrikaanse vereniging vir marienebiologienavorsing (Saambr) het in ŉ Facebook-plasing aangekondig dat die klein tweekoppige eiervreter eindelik ŉ toevlugsoord by uShaka Marine World se uitstalling van gevaarlike diere gekry het. Die slangvanger Nick Evans het verlede maand die slang in die Ndwedwe-omgewing gered en na veiligheid geneem, aangesien die tweekoppige reptiel ŉ maklike teiken vir roofdiere is. “Die slang kan skaars beweeg, en wanneer dit beweeg, beweeg dit ongelooflik stadig,” het hy vroeër aan Maroela Media vertel. Jean-Claude het in hierdie stadium nog nie iets te ete gehad nie, omdat die suidelike bruin eiervreter slegs drie tot vier keer per jaar vreet. “Ons is tans besig om vinke se eiers te bekom wat ons dan vir Jean sowel as Claude sal aanbied.” Dr. Francois Lampen, veeartse by Saambr, sê egter dit sal interessant wees om te sien of al twee van die slang se koppe gelyktydig sal smul. ‘n Radiograafbeeld van die tweekoppige slang. (Foto: Saambr/Facebook) “Die radiograafbeelde wys hoe die slang se twee ruggrate saamsmelt so ons kan net aanneem dat die twee koppe die meeste organe deel, soos die maag en longe. Die ruggraat is duidelik nog baie sag, wat heel normaal is vir jong slange,” sê hy. Die slang se nek en kop aan die linkerkant is 33 mm lank, terwyl die regter nek en kop 37 mm is. Suidelike bruin eiervreters word regdeur Mpumalanga en Limpopo gevind, asook dele van die Vrystaat, KwaZulu-Natal en die Oos-Kaap. Tweekoppigheid staan ook bekend as bikefalie . “Tweekoppigheid kom voor wanneer tweeling embrio’s nie heeltemal van mekaar skei nie. By mense staan hierdie verskynsel as saamgegroeide tweelinge bekend,” lui Saambr se verklaring. Hoewel die verskynsel nie geredelik by diere voorkom nie, is dit al by haaie, bokke, skilpaaie en katte opgemerk.